Taith awyren MH370 Malaysia Airlines

Taith awyren ryngwladol o gwmni hedfan Malaysia Airlines a ddiflanodd ar yr 8fed o Fawrth 2014 oedd taith MH370 (a elwir hefyd yn daith CZ748 China Southern Airlines, "MH370", "Taith 370" neu "Daith MH370".) Roedd 227 o deithwyr a 12 o weithwyr o 15 o wledydd yn yr awyren. Diflannodd lai nag awr wedi i'r awyren gychwyn ei thaith a thybir i'r teithwyr i gyd farw. Hyd at Gorffennaf 2015 dyma'r drychineb fwyaf o ran nifer a laddwyd mewn awyren, yn fyd-eang.

Gadawodd MH370 Kuala Lumpur, Malaysia, am 00:41 MST ar 8 Mawrth 2014, ar gyfer taith a drefnwyd i gymryd 6 awr i Beijing, Tsieina. Collodd rheolwyr trafnidiaeth awyr gyswllt efo'r awyren, o fath Boeing 777-200ER, am 01:22, tra'r oedd yn hedfan dros Wlff Gwlad Tai. Cafwyd yr adroddiad cyntaf am y golled am 02:40.

Canolbwyntiodd y rhan fwyaf o'r ymdrechion i ganfod yr awyren ar ardal yn ne Cefnfor India - i'r gorllewin o Awstralia ar sail dadansoddiad o signalau a dderbyniwyd gan loeren yn yr oriau cyntaf ar ôl i'r awyren ddiflannu oddi wrth y radar. Awgrymodd y dadansoddiad cychwynnol y dilynodd yr awyren un o ddau lwybr posibl: y naill i'r gogledd-orllewin a'r llall i'r de-orllewin, ond eithriwyd y llwybr gogleddol yn dilyn ymchwiliadau pellach.

Er y gwnaed ymdrechion rhyngwladol sylweddol i ganfod gweddillion yr awyren (a gostiodd USD $60 miliwn hyd at Fai 2015), ni chanfuwyd dim o sylwedd tan 29 Gorffennaf 2015, pan ganfuwyd rhan o adennyd (flaperon) o Flight 370 ar draeth Ynys Réunion. Ni wyddys pam y diflannodd MH370; ymhlith y rhesymau posibl y mae hunanladdiad y peilot, nam technegol a therfysgaeth.

Gweler hefyd
Damweiniau a digwyddiadau cludiant awyr

Cyfeiriadau

Categori:Damweiniau a digwyddiadau awyrennu
Categori:Trychinebau 2014
Categori:Trychinebau awyr